കൊടകര കുഴല്പ്പണം രണ്ട് ദിവസത്തിനകം സ്റ്റേറ്റ്മെന്റ് നല്കാമെന്ന് ഇ.ഡി കൊച്ചി: കൊടകര കുഴല്പ്പണക്കേസില് അന്വേഷണം തുടങ്ങിയെന്നും നടപടികള് പുരോഗമിക്കുകയാണെന്നും ഇ.ഡി എന്ഫോഴ്സ്മെന്റ് ഡയറക്ടറേറ്റ് അധികൃതര് ഹൈക്കോടതിയില് അറിയിച്ചു. കേസില് ഇ.ഡി അന്വേഷണം ആവശ്യപ്പെട്ട് ലോക് താന്ത്രിക് യുവജനതാദള് ദേശീയപ്രസിഡന്റ് സലിം മടവൂര് നല്കിയ ഹര്ജിയിലാണിത്. അന്വേഷണ നടപടികള് വ്യക്തമാക്കി രണ്ടു ദിവസത്തിനകം വിശദീകരണ പത്രിക സ്റ്റേറ്റ്മെന്റ് നല്കാമെന്നും ഇ.ഡിക്കു വേണ്ടി ഹാജരായ കേന്ദ്രസര്ക്കാര് അഭിഭാഷകന് അറിയിച്ചു. തുടര്ന്ന് ജസ്റ്റിസ് കെ. ഹരിപാല് അടുത്ത ബുധനാഴ്ചയ്ക്കകം സ്റ്റേറ്റ്മെന്റ് നല്കാന് നിര്ദ്ദേശിച്ച് ഹര്ജി മാറ്റി. കഴിഞ്ഞ നിയമസഭാ തിരഞ്ഞെടുപ്പില് ചെലവഴിക്കാന് ബി.ജെ.പിയുടെ കര്ണാടക ഘടകം കൊടുത്തുവിട്ട കള്ളപ്പണമാണിതെന്ന് ആരോപണമുയര്ന്നിട്ടും ഇ.ഡി അന്വേഷണം നടത്തുന്നില്ലെന്നാണ് ഹര്ജിക്കാരന്റെ വാദം.